钦定古今图书集成/明伦汇编/人事典/第106卷 > 《还旧园作见颜范二中书》宋·谢灵运
## 钦定古今图书集成/明伦汇编/人事典/第106卷 > 《还旧园作见颜范二中书》宋·谢灵运

“辞满岂多秩，谢病不待年。偶与张邴合，久欲还东山。
圣灵昔回眷，微尚不及宣。何意冲飙激，烈火纵炎烟。
焚玉发崑峰，馀燎遂见迁。投沙理既迫，如卭愿亦愆。
长与欢爱别，永绝平生缘。浮舟千仞壑，总辔万寻巅。
流沫不足险，石林岂为艰。闽中安可处，日夜念归旋。”
事踬两如直，心惬三避贤。托身青云上，栖岩挹飞泉。
盛明荡氛昏，贞休康屯邅。殊方感成贷，微物豫采甄。
感深操不固，质弱易扳缠。曾是返昔园，语往实款然。
曩基即先筑，故池不更穿。果木有旧行，壤石无远延。
虽非休憩地，聊取永日闲。卫生自有经，息阴谢所牵。
夫子照清素，探怀授往篇。